Predkladacia správa

	Návrh zákona je vypracovaný v nadväznosti na novelu zákona č. 523/2004 Z.z. o rozpočtových  pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových  pravidlách verejnej správy“), ktorá ustanovila nové pravidlá poskytovania dotácií z rozpočtových kapitol ministerstiev.

Návrh zákona o poskytovaní dotácií na spracovanie územnoplánovacej dokumentácie obcí bol vypracovaný na základe uznesenia vlády Slovenskej republiky č. 351 z 28. mája 2008 a podľa § 8a zákona o rozpočtových pravidlách verejnej správy. V nadväznosti na citované ustanovenia možno dotáciu zo štátneho rozpočtu od 1. januára 2011 poskytnúť len na základe osobitného zákona a v súlade so zákonom o štátnom rozpočte na príslušný rok.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie. 

Dotácie budú poskytované v rámci rozpočtovej kapitoly Ministerstva dopravy, výstavby a regionálneho rozvoja Slovenskej republiky na príslušný rozpočtový rok. Návrh zákona nemá vplyv na obyvateľstvo, zamestnanosť, životné prostredie, podnikateľské prostredie. Bude mať vplyv na informatizáciu spoločnosti.

Dopad návrhu zákona na rozpočet verejnej správy a na informatizáciu spoločnosti je uvedený v doložke vybraných vplyvov.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Návrh zákona bol predmetom medzirezortného pripomienkového konania, v rámci ktorého bola uplatnená jedna zásadná pripomienka. Zásadná pripomienka uplatnená Ministerstvom financií SR je v návrhu v plnom rozsahu akceptovaná. Vyhodnotenie medzirezortného pripomienkového konania je prílohou predloženého návrhu zákona.

Návrh zákona bol 18. apríla 2011 prerokovaný v Hospodárskej a sociálnej rade Slovenskej republiky. Asociácia zamestnávateľských zväzov a združení Slovenskej republiky, Konfederácia odborových zväzov Slovenskej republiky a Republiková únia zamestnávateľov k predlženému návrhu zákona nemali pripomienky. Pripomienky predložené Združením miest a obcí Slovenska boli prerokované od ktorých nakoniec Združenie miest a obcí Slovenska ustúpilo.

Predložený návrh zákona bol dňa 19. apríla 2011 predmetom rokovania Legislatívnej rady vlády Slovenskej republiky, ktorá uplatnila k nemu pripomienky a  odporučila predložiť upravené nové znenie návrhu zákona opätovne na jej rokovanie.
Nové prepracované znenie návrhu zákona dňa 27. apríla 2011 opätovne prerokovala Legislatívna rada vlády Slovenskej republiky. Pripomienky vznesené na tomto rokovaní sú v predkladanom návrhu zákona zohľadnené.

Návrhu zákona sa na rokovanie vlády Slovenskej republiky predkladá bez rozporov